
Националната екологична мрежа НАТУРА 2000 е единна система от функционално свързани помежду си защитени зони с висока природозащитна значимост, спрямо които се прилагат координирани дейности за опазване на биологичното разнообразие с цел дългосрочното опазване на видовете, хабитатите, екосистемите и ландшафтите.

Тя включва специални защитени зони, определени от страните-членки на Европейския съюз /ЕС/, съгласно Директивата за опазване на природните местообитания и дивата флора и фауна /92/43/ЕЕС/, приета през 1992 г. и Директивата за защита на дивите птици /79/402/ЕЕС/, приета през 1979 г.

Обект на защита по двете директиви са около 140 природни местообитания и над 600 вида растения и животни със значение за ЕС.
България е една от най-богатите на биологично разнообразие европейски държави.

Основните изисквания на двете директиви са отразени в българското законодателство чрез Закона за биологичното разнообразие (ЗБР).
Съгласно него в страната се обявяват защитени зони като част от националната екологична мрежа. Това са места от територията и акваторията на страната, които отговарят на изискванията за наличие на важни за биологичното разнообразие растителни и животински видове, и типове природни местообитания.

Общо в България към момента са приети от Министерски съвет 332 защитени зони от Натура 2000, обхващащи площ от над 3.861 млн. хектара, което представлява 33.89% от територията на държавата. България е втората страна в Европейския съюз с най-голям дял на защитените зони от Натура 2000 след Словения, която е включила 35.5% от площта си.
Като  принос за Европейската екологична мрежа  НАТУРА 2000,  страната ни трябва да  защити  над  80  типа местообитания, както и най-важните местообитания на 100 вида растения и 226 вида животни, определени от европейските директиви.
На територията контролирана от РИОСВ – Монтана, включваща област Монтана и Видин, със заповед на Министъра на околната среда и водите са обявени:

· 9 защитени зони по Директивата за защита на дивите птици /79/402/ЕЕС/  

и са в процес на обявяване и издаване заповедите за: 
· 29 защитени зони по Директивата за опазване на природните местообитания и дивата флора и фауна /92/43/ЕЕС/ и

Създаването на мрежата НАТУРА 2000 в Европа е най-амбициозната и широко мащабна инициатива за съхраняване на природата, за дългосрочното опазване на благоприятния консервационен статус на най-ценните и заплашени от изчезване природни видове и местата, които обитават. НАТУРА 2000 сложи началото на ново по-отговорно и екологосъобразно онтошение към защитените зони в България и тяхното устойчиво използване и съхранение.

